بيخبّرو إنّو بيوم من الإيَّام، نِزِل مخلوق من الفضاء بمركبتو الفضائيِّة على الأرض والتقى بمجموعة من الشباب وسألُن :
«شو في عندكُن على الأرض شي مُميَّز»؟
جاوبوه :
«نحنا في عِنَّا إختراع إسمو العالم الرقمي، هيدا من أهمّ الإختراعات».
جاوب المخلوق الفضائي :
«هيدا شي كتير قديم نحنا منعرفو من زمان، غَير هَيك شو عندكُن»؟
جاوبوه :
«نحنا إخترعنا مركبة منطلع فيها على الفضا، لبعيد، منوصل على القمر، وهلّق عم نعمل دراسات لنوصل للمرّيخ»، قَلُّن :
«هيدا شي قديم، شو عندكن أهمّ من هيك»؟
واحد من هالشباب كان كتير مؤمن قلّو :
«نحنا عِنّا إله كبير تجسّد وصار طفل كتير زغير لحتَّى يخلِّصنا ويجعل مِنّا إخوة وأبناء للآب السماوي».
ساعتها بِكي المخلوق الفضائي وقلّو :
«صح إنتو عندكُن شي نحنا بعد ما سمعنا فيه، انشالله بتوصلو لعِنّا بأسرع وقت ممكن لحتَّى تخبّرونا عَنّو».
الزوّادة بتقلّي وبتقلّك :
نحنا يلّي إختبرنا جمال يسوع الإله الكبير يلّي صار كتير زغير، لازم نخبِّر عَنّو ونشهد لمحبتو قدّام كلّ يلّي بعد ما عرفوه.